Openbare en private hospitale binnekort vol volgens kundige - Solidariteit WêreldSolidariteit Wêreld
Tuis › Nuuskantoor › Openbare en private hospitale binnekort vol volgens kundige
Openbare en private hospitale binnekort vol volgens kundige
Alex van den Heever, professor aan die Universiteit van die Witwatersrand, het gewaarsku dat openbare en private hospitale in Gauteng binne die volgende twee weke oorweldig kan word.
Tydens 'n onderhoud met Mandy Wiener by die Midday Report, het hy gesê dat die toename in Covid-19-infeksies in Gauteng beteken dat die provinsie se strategie om die verspreiding van die virus te keer, misluk het.
Volgens Van den Heever veroorsaak Gauteng se onsuksesvolle benadering onbeheerbare stygings in die aantal Covid-19-infeksies wat daartoe lei dat gesondheidsdienste oorweldig gaan word.
"Ons sien 'n onverwagte, skerp toename in nuwe infeksies in Gauteng. Daar is wel voorkomingsmaatreëls wat veronderstel was om in plek te wees, maar dit is duidelik dat ons voorkomingstrategieë nie die super-verspreidende risiko's kan hanteer wat ons in baie sosiale ruimtes sien nie. Ons is nie veronderstel om so 'n skerp styging te sien nie,"sê die professor.
Van den Heever is van mening dat Gauteng sy Covid-19-voorkomingstrategie moet verbeter anders sal gesondheidsdienste in dié provinsie die stygende aantal infeksies nie meer kan hanteer nie.
Die woordvoerder van die Gautengse departement van gesondheid, Philani Mhlungu, het bevestig dat die stelsel onder druk is. Pasiënte wat nie in vol hospitale opgeneem kan word nie, sal na ander hospitale verwys word waar daar beddens beskikbaar is.
Die Gautengse provinsiale koronavirusbevelraad het op Donderdag, 2 Julie tydens hulle weeklikse oorsig gesê dat daar 8 301 beddens spesifiek vir Covid-19-pasiënte in privaat en openbare hospitale beskikbaar is.
Ondanks die vinnig groeiende aantal gevalle, sê die Gautengse regering dat hulle nie die nasionale regering gevra het dat 'n tussentydse harde inperking heringestel moet word nie. In plaas daarvan is die regering van mening dat 'n strenger toepassing van die huidige regulasies nodig is.
Volgens 'n berig op Sowetan Live se webblad het die Gautengse departement van gesondheid sy gesondheidsorgdienste 'n hupstoot met nog 300 verpleegkundiges gegee om die stygende Covid-19-getalle te help beveg.
Die minister van gesondheid, Zweli Mkhize, sê dat die verpleegkundiges bystand sal verleen in die intensiewesorg- en hoësorgeenhede wat tans onder groot druk verkeer. Mkhize het ook genoem dat sy departement die aantal beddens wat regoor die land beskikbaar is, sal vermeerder vir die aantal opnames wat in Julie gaan plaasvind.